REGULAMENTUL (CE) NR. 1037/2007 AL COMISIEI
din 29 august 2007
de suspendare a introducerii în Comunitate a exemplarelor din anumite specii ale faunei și florei sălbatice
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 338/97 al Consiliului din 9 decembrie 1996 privind protecția speciilor faunei și florei sălbatice prin controlul comerțului cu acestea (1), în special articolul 19 alineatul (2),
după consultarea Grupului de analiză științifică,
întrucât:
(1)
Articolul 4 alineatul (6) din Regulamentul (CE) nr. 338/97 prevede posibilitatea impunerii de restricții de către Comisie în privința introducerii în Comunitate a anumitor specii, în conformitate cu condițiile prevăzute la punctele (a)-(d) ale acestuia. De asemenea, măsurile de punere în aplicare a acestor restricții au fost stabilite în Regulamentul (CE) nr. 865/2006 al Comisiei din 4 mai 2006 de stabilire a normelor de punere în aplicare a Regulamentului (CE) nr. 338/97 al Consiliului privind protecția speciilor faunei și florei sălbatice prin controlul comerțului cu acestea (2).
(2)
În Regulamentul (CE) nr. 349/2003 al Comisiei din 25 februarie 2003 de suspendare a introducerii în Comunitate a exemplarelor din anumite specii de faună și floră sălbatice (3) a fost stabilită o listă cu speciile pentru care introducerea în Comunitate este suspendată.
(3)
Extinderea Uniunii Europene la 27 de state membre începând cu data de 1 ianuarie 2007 impune înlăturarea de pe lista respectivă a tuturor suspendărilor aplicate anterior în cazul speciilor ce provin din noile state membre.
(4)
Pe baza unor informații recente, Grupul de analiză științifică a ajuns la concluzia că starea de conservare a anumitor specii dintre cele enumerate în lista din anexele A și B la Regulamentul (CE) nr. 338/97 va fi periclitată în cazul în care nu este suspendată introducerea acestora în Comunitate din anumite țări de origine. În consecință, trebuie suspendată introducerea în Comunitate a următoarelor specii: Capra falconeri din Uzbekistan (trofee de vânătoare); Manis temminckii din Republica Democrată Congo; Hieraaetus ayresii, Polemaetus bellicosus, Sagittarius serpentarius, Poicephalus gulielmi, Glaucidium perlatum, Scotopelia bouvieri și Chamaeleo montium din Camerun; Torgos tracheliotus din Camerun și Sudan; Coracopsis vasa din Madagascar; Otus leucotis din Guineea; Geochelone sulcata din Togo (exemplare de crescătorie); Pelochelys cantorii, Hippocampus barbouri, H. comes, H. histrix și H. spinosissimus din Indonezia; Strombus gigas din Grenada; Agaricia agaricites din Haiti; Platygyra sinensis din regatul Tonga; Dendrobium bellatulum, D. wardianum și Phalaenopsis parishii din Vietnam.
(5)
Grupul de analiză științifică a concluzionat, de asemenea, pe baza celor mai recente informații disponibile, că suspendarea introducerii în Comunitate a următoarelor specii nu ar mai trebui să fie cerută: Kinixys erosa din Togo; Phelsuma minuthi și Furcifer pardalis (exemplare de crescătorie) din Madagascar; Chamaeleo gracilis (exemplare de crescătorie, cu o lungime a corpului mai mică de 8 cm, fără coadă), Chamaeleo senegalensis (exemplare de crescătorie, cu o lungime a corpului mai mică 6 cm, fără coadă) și Varanus exanthematicus (exemplare de crescătorie, cu o lungime a corpului mai mică de 35 cm) din Togo; Strombus gigas din Antigua și Barbuda, Barbados, Republica Dominicană, Trinidad și Tobago; Galanthus nivalis din Bulgaria; Pericopsis elata din Republica Centrafricană și Republica Congo; Ophrys insectifera, O. sphegodes, Orchis papilionacea și O. simia din România.
(6)
Au fost consultate toate țările de origine ale speciilor care fac obiectul unor noi restricții privind introducerea în Comunitate, în temeiul prezentului regulament.
(7)
În consecință, trebuie modificată lista speciilor pentru care se suspendă introducerea în Comunitate. Având în vedere numărul mare de modificări aduse anterior Regulamentului (CE) nr. 349/2003, este necesar, din motive de claritate, ca acesta să fie înlocuit.
(8)
Măsurile prevăzute de prezentul regulament sunt conforme cu avizul Comitetului pentru comerțul cu speciile de faună și floră sălbatice,
ADOPTĂ PREZENTUL REGULAMENT:
Articolul 1
Sub rezerva dispozițiilor articolului 71 din Regulamentul (CE) nr. 865/2006, introducerea în Comunitate a exemplarelor din anumite specii ale faunei și florei sălbatice enumerate în anexa la prezentul regulament se suspendă.
Articolul 2
Regulamentul (CE) nr. 349/2003 se abrogă.
Trimiterile la regulamentul abrogat se interpretează ca trimiteri la prezentul regulament.
Articolul 3
Prezentul regulament intră în vigoare în a douăzecea zi de la publicarea în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 august 2007.